Document ID: 32008D0071

DECIZIA COMISIEI
din 22 ianuarie 2008
de modificare a Deciziei 2007/718/CE privind anumite măsuri de protecție contra febrei aftoase din Cipru
[notificată cu numărul C(2008) 186]
(Text cu relevanță pentru SEE)
(2008/71/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/662/CEE a Consiliului din 11 decembrie 1989 privind controalele veterinare aplicabile în schimburile intracomunitare în vederea realizării pieței interne (1), în special articolul 9 alineatul (4),
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
întrucât:
(1)
În urma apariției recente a unor focare de febră aftoasă în Cipru, a fost adoptată Decizia 2007/718/CE a Comisiei din 6 noiembrie 2007 privind anumite măsuri de protecție contra febrei aftoase din Cipru (3) în vederea consolidării măsurilor de combatere a febrei aftoase luate de statul membru respectiv în cadrul Directivei 2003/85/CE a Consiliului din 29 septembrie 2003 privind măsurile comunitare de combatere a febrei aftoase, de abrogare a Directivei 85/511/CEE și a Deciziilor 89/531/CEE și 91/665/CEE și de modificare a Directivei 92/46/CEE (4).
(2)
În Decizia 2007/718/CE, Comisia a stabilit norme pentru expedierea anumitor categorii de carne din anumite zone enumerate în anexa III la decizia menționată, care nu au înregistrat niciun focar de febră aftoasă pe parcursul a cel puțin 90 de zile înainte de sacrificare și care îndeplinesc anumite condiții specifice.
(3)
Ținând cont de evoluția situației privind sănătatea animală din Cipru și, în special, de rezultatele favorabile obținute în urma supravegherii încheiate, în prezent se pot elimina acele zone cu risc sporit enumerate în anexa I și se poate declara Cipru o zonă cu grad redus de risc, care trebuie prevăzută în anexa II la Decizia 2007/718/CE.
(4)
Prin urmare, Decizia 2007/718/CE ar trebui modificată în consecință.
(5)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexele la Decizia 2007/718/CE se înlocuiesc cu textul anexei la prezenta decizie.
Articolul 2
Statele membre modifică măsurile pe care le aplică în cazul schimburilor comerciale pentru a asigura conformitatea acestora cu prezenta decizie. Statele membre informează Comisia fără întârziere în acest sens.
Articolul 3
Prezenta decizie se adresează statelor membre.
Adoptată la Bruxelles, 22 ianuarie 2008.

Labels: 17
0
3
6
18